‘ઠાગાનૃત્ય’ એ ઉત્તર ગુજરાતના ઠાકોરોનું આગવું લોકનૃત્ય છે. વારતહેવારે આ વિસ્તારના ઠાકોર ઊંચી એડીના ચડકીવાળા બૂટ, અઢીવરકે પોતડી, ગળે હાંસડી, પગમાં તોડો અને કાનમાં મરકી પહેરી હાથમાં ઉઘાડી તલવારો લઈને ઠાગા લેવા નીકળે છે ત્યારે જીવન-મોતના સંગ્રામ જેવું દ્રશ્ય સર્જાય છે. ‘ઢોલોરાણો’ એ ગોહિલવાડ પંથકના કોળીઓના લોકનૃત્ય નો અનોખો પ્રકાર છે. ચોમાસું આવતાં ધરતી હરિયાળી બને અને કણમાંથી મણ અનાજ પાકે એ પ્રસંગે સ્ત્રી-પુરુષો હાથમાં સૂપડાં, સૂપડિયું, સાવરણી, સૂંડલા, ડાલાં, સાંબેલું વગેરે લઈને અનાજ ઊપણતાં ઊપણતાં, ખાંડતાં ખાંડતાં વર્તુળાકારે ફરીને નૃત્ય કરે તેને ઢોલોરાણો કહેવાય છે.